謝錢珣仲惠高麗墨
作者：韓駒
朝代：宋

paragraphs: 王卿贈我三韓紙，白若截肪光照几。
錢侯繼贈朝鮮墨，黑如點漆光浮水。
舊傳績溪多老松，奚超既死松亦空。
易水良工近名世，真材始不歸潘翁。
蕭然南堂一居士，赤管隃糜無月賜。
借問玄圭何自來，去年海中持節使。
明窗晏坐不匆匆，引紙磨墨寒生風。
自笑平生綰蛇蚓，更慚爾雅注魚蟲。
殷勤二物從來遠，禆海環瀛眼中見。
若欲揮寫藏名山，不如却作談天衍。